Document ID: 32009D0102

Reference:
6.2.2009
RO
Jurnalul Oficial al Uniunii Europene
L 37/5
DECIZIA CONSILIULUI
din 4 noiembrie 2008
de acordare a unui ajutor financiar comunitar pe termen mediu Ungariei
(2009/102/CE)
CONSILIUL UNIUNII EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (1), în special articolul 3 alineatul (2),
având în vedere propunerea Comisiei emisă în urma consultării Comitetului economic și financiar (CEF),
întrucât:
(1)
Prin Decizia sa 2009/103/CE (2), Consiliul a decis să acorde asistență reciprocă Ungariei.
(2)
În ciuda îmbunătățirii preconizate a contului curent, nevoile financiare externe ale Ungariei pentru 2008 și 2009 sunt estimate la aproximativ 20 de miliarde EUR, deoarece, din cauza evoluțiilor recente de pe piețele financiare, contul de capital și financiar s-ar putea deteriora în mod semnificativ, odată cu accelerarea retragerilor nete de investiții de portofoliu.
(3)
Este oportună acordarea de sprijin Ungariei de către Comunitate de până la 6,5 miliarde EUR în cadrul mecanismului de asistență financiară pe termen mediu pentru balanțele de plăți ale statelor membre creat prin Regulamentul (CE) nr. 332/2002. Respectivul sprijin ar trebui acordat împreună cu un împrumut din partea Fondului Monetar Internațional, în valoare de 10,5 miliarde DST (aproximativ 12,5 miliarde EUR) în cadrul unui acord stand-by care se preconizează că va fi aprobat la 6 noiembrie 2008. Banca Mondială a consimțit, de asemenea, să acorde Ungariei un împrumut de 1 miliard EUR.
(4)
Sprijinul ar trebui să fie administrat de Comisie care urmează să convină împreună cu autoritățile din Ungaria, după consultarea CEF, asupra condițiilor specifice de politică economică care însoțesc sprijinul financiar. Aceste condiții ar trebui să fie stabilite într-un memorandum de înțelegere. Clauzele financiare detaliate ar trebui stabilite de Comisie în acordul de împrumut.
(5)
Sprijinul ar trebui acordat în vederea susținerii viabilității balanței de plăți în Ungaria, acesta contribuind astfel la succesul punerii în aplicare a programului guvernamental de politică economică în condițiile economice și financiare actuale,
DECIDE:
Articolul 1
(1)   Comunitatea pune la dispoziția Ungariei un împrumut pe termen mediu de maximum 6,5 miliarde EUR, cu o scadență medie de maximum cinci ani.
(2)   Asistența financiară comunitară este pusă la dispoziție pentru doi ani începând cu ziua următoare datei intrării în vigoare a prezentei decizii.
Articolul 2
(1)   Comisia administrează sprijinul într-un mod compatibil cu angajamentele luate de Ungaria și cu recomandările Consiliului, în special în contextul punerii în aplicare a programului național de reformă, precum și a programului de convergență și a procedurii privind deficitul excesiv.
(2)   Comisia convine, împreună cu autoritățile din Ungaria, după consultarea CEF, asupra condițiilor specifice de politică economică ce însoțesc sprijinul financiar, astfel cum se prevede la articolul 3 alineatul (4). Aceste condiții se stabilesc într-un memorandum de înțelegere, care corespunde angajamentelor și recomandărilor menționate la alineatul (1) din prezentul articol. Clauzele financiare detaliate se stabilesc de Comisie în acordul de împrumut.
(3)   Comisia verifică la intervale regulate, în colaborare cu CEF, dacă condițiile de politică economică ce însoțesc sprijinul financiar sunt îndeplinite. Comisia informează CEF cu privire la refinanțări posibile ale împrumuturilor sau la modificarea condițiilor financiare.
Articolul 3
(1)   Sprijinul financiar comunitar este pus la dispoziția Ungariei de către Comisie în maximum cinci tranșe, a căror valoare urmează să se stabilească în memorandumul de înțelegere.
(2)   Prima tranșă se transferă sub rezerva intrării în vigoare a acordului de împrumut și a memorandumului de înțelegere, precum și în funcție de supunerea la vot în cadrul parlamentului ungar a modificărilor legislative aduse propunerii proiectului de buget pentru 2009 care urmăresc atingerea unui nivel de deficit de 2,6 % din PIB și care includ măsurile bugetare necesare atingerii acestui nivel de deficit.
(3)   Dacă acest lucru este necesar în vederea finanțării împrumutului, este permisă utilizarea prudentă a swap-urilor de dobânzi cu contrapărți care au credite de cea mai bună calitate.
(4)   Comisia decide cu privire la transferul următoarelor tranșe după obținerea avizului CEF. Plata fiecărei alte tranșe se efectuează pe baza unei puneri în aplicare satisfăcătoare a noului program economic al guvernului ungar susținut de acordul FMI și inclus, de asemenea, în următorul program de convergență al Ungariei și, în special, pe baza condițiilor specifice de politică economică stabilite în memorandumul de înțelegere.
Aceste condiții de politică economică ar trebui să se refere, printre altele, la:
(a)
progresul privind consolidarea fiscală planificată de guvern în contextul noului său program care corespunde recomandării Consiliului referitoare la procedura privind deficitul excesiv din 10 octombrie 2006, precum și avizului Consiliului cu privire la actualizarea programului de convergență din noiembrie 2007, în special în ceea ce privește obiectivul de deficit pentru 2009;
(b)
măsuri specifice în vederea controlului cheltuielilor care stau la baza procesului de consolidare;
(c)
progresul reformei privind guvernanța fiscală prin consolidarea cadrului instituțional și prin introducerea unor reguli fiscale pe termen mediu în concordanță cu proiectul de propunere aflat în prezent în dezbatere în parlamentul ungar;
(d)
reforma reglementării și a supravegherii sectorului financiar și îmbunătățirea capacității autorităților de a aborda în mod eficient probleme de solvabilitate și de lichidități; și
(e)
alte măsuri de reformă structurală susținute în contextul strategiei de la Lisabona, cum ar fi sporirea stimulentelor pentru muncă, în vederea promovării ocupării forței de muncă și a contribuției la viabilitatea pe termen lung a finanțelor publice.
Prezenta decizie se adresează Republicii Ungare. Aceasta se publică în Jurnalul Oficial al Uniunii Europene.
Adoptată la Bruxelles, 4 noiembrie 2008.
Pentru Consiliu
Președintele
A. VONDRA
(1)  JO L 53, 23.2.2002, p. 1.
(2)  A se vedea pagina 7 din prezentul Jurnal Oficial.

Summary:
Asistență financiară pentru Ungaria
Asistență financiară pentru Ungaria
SINTEZĂ PRIVIND:
Decizia 2009/102/CE – asistență financiară pe termen mediu pentru Ungaria
CARE ESTE OBIECTIVUL DECIZIEI?
Uniunea Europeană (UE) și diversele organizații internaționale au acordat asistență financiară Ungariei între 2008 și 2010.
Aceasta are la bază Regulamentul (CE) nr. 332/2002 care permite UE să acorde asistență financiară pe termen mediu țărilor UE din afara zonei euro care au dificultăți privind balanța de plăți.
ASPECTE-CHEIE
În noiembrie 2008, UE a convenit ca Ungaria să primească 20 de miliarde EUR pentru perioada 2008-2009. Fondurile trebuiau să fie acordate de către:
UE: 6,5 miliarde EUR în cadrul programului de asistență pentru balanța de plăți;
Fondul Monetar Internațional (FMI): aproximativ 12,5 miliarde EUR;
Banca Mondială: 1 miliard EUR.
În schimbul împrumuturilor, Ungaria a convenit să facă progrese în ceea ce privește:
consolidarea fiscală* și controlul cheltuielilor;
reforma privind guvernanța fiscală;
stabilitatea prețurilor;
stabilitatea sectorului bancar;
reforma reglementării și a supravegherii sectorului financiar;
diverse reforme structurale.
Per ansamblu, Ungaria a primit 5,5 miliarde EUR de la UE și 8,7 miliarde EUR de la FMI. Aceasta nu a solicitat asistență din partea Băncii Mondiale.
Odată cu încheierea programului în 2010, Comisia Europeană a început supravegherea ulterioară aplicării acestuia, organizând șase misiuni de evaluare a țării.
Supravegherea s-a încheiat în ianuarie 2015, după rambursarea de către Ungaria a peste 70 % din împrumutul acordat de UE.
În noiembrie 2011, Ungaria a solicitat o a doua rundă de asistență financiară din partea UE. În cele din urmă, aceasta nu a fost necesară, deoarece țara s-a putut finanța singură pe piețele internaționale.
DE CÂND SE APLICĂ DECIZIA?
              
Aceasta s-a aplicat de la 5 noiembrie 2008.
CONTEXT
În februarie 2002, Consiliul Uniunii Europene a conferit UE puterea de a acorda împrumuturi țărilor UE care întâmpină sau care sunt amenințate de dificultăți privind balanța de plăți sau mișcările de capital.
Această asistență financiară este disponibilă numai pentru țările care nu folosesc euro.
Ungaria a solicitat asistență pentru prima dată în octombrie 2008, ca urmare a turbulențelor grave ale pieței și a dificultăților guvernului în ceea ce privește refinanțarea datoriei.
Pentru informații suplimentare, consultați:
„Asistență pentru balanța de plăți a Ungariei” pe site-ul web al Comisiei Europene.
* TERMENI-CHEIE
              
Consolidare fiscală: procesul de reducere a deficitelor publice și a acumulării datoriei.
ACTUL PRINCIPAL
            
Decizia 2009/102/CE a Consiliului din 4 noiembrie 2008 de acordare a unui ajutor financiar comunitar pe termen mediu Ungariei (JO L 37, 6.2.2009, pp. 5-6)
ACTE CONEXE
            
Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (JO L 53, 23.2.2002, pp. 1-3)
Modificările succesive aduse Regulamentului (CE) nr. 332/2002 au fost integrate în textul de bază. Această versiune consolidată are doar un caracter informativ.
Data ultimei actualizări: 24.01.2017